LV
12.6.2023.
Eiropas Savienības Oficiālais Vēstnesis
C 205/31
Prasība, ka celta 2023. gada 29. martā – Eiropas Komisija/Bulgārijas Republika (Lieta C-206/23) (2023/C 205/35) Tiesvedības valoda – bulgāru Lietas dalībnieki Prasītāja: Eiropas Komisija (pārstāvji: B. De Meester, E. Ruseva) Atbildētāja: Bulgārijas Republika
Prasījumi Prasītājas prasījumi Vispārējai tiesai ir šādi: (1) atzīt, ka nepieņemot normatīvus un administratīvus aktus, kas vajadzīgi, lai īstenotu Eiropas Parlamenta un Padomes Direktīvu (ES) 2018/2001 (2018. gada 11. decembris) par no atjaunojamajiem energoresursiem iegūtas enerģijas izmantošanas veicināšanu (1), un nepaziņojot par šiem tiesību aktiem Komisijai, Bulgārijas Republika nav izpildījusi tai šīs direktīvas 36. pantā paredzētos pienākumus.
(2) piespriest Bulgārijas Republikai samaksāt Eiropas Komisijai vienreizēju maksājumu, kas atbilst lielākajai no šādām divām summām i) 1 800 EUR dienā, kas reizināti ar to dienu skaitu, kuras pagājušas no dienas pēc minētās direktīvas transponēšanas termiņa beigām līdz pienākumu neizpildes novēršanas dienai, vai, ja pienākumu neizpilde nav novērsta, līdz sprieduma pasludināšanas dienai šajā lietā, vai, ii) minimālo vienreizējo maksājumu 504 000 EUR.
(3) ja 1. punktā konstatētā pienākumu neizpilde turpināsies līdz sprieduma pasludināšanas dienai šajā lietā, piespriest Bulgārijas Republikai samaksāt Eiropas Komisijai kavējuma naudu 9 720 EUR par katru kavējuma dienu, sākot no minētā sprieduma pasludināšanas dienas līdz dienai, kad Bulgārijas Republika būs izpildījusi minētajā direktīvā paredzētos pienākumus; un (4) piespriest Bulgārijas Republikai atlīdzināt tiesāšanās izdevumus.
Pamati un galvenie argumenti Ar Eiropas Parlamenta un Padomes Direktīvu (ES) 2018/2001 (2018. gada 11. decembris) par no atjaunojamajiem energoresursiem iegūtas enerģijas izmantošanas veicināšanu ir noteikti tiesiskie ietvari no atjaunojamiem energoresursiem iegūtās enerģijas izmantošanas veicināšanai elektroenerģijas, siltuma un aukstuma, kā arī transporta nozarēs Eiropas Savienībā.
Direktīvā ir noteikts Savienībai saistošais mērķis līdz 2030. gadam vismaz 32 % no enerģijas ražot no atjaunojamajiem energoresursiem.
Direktīvā ir paredzēti pasākumi, kas nodrošina, ka atbalsts no atjaunojamajiem energoresursiem iegūtajai enerģijai ir ekonomiski efektīvs un tiek arī precizētas administratīvās procedūras projektiem no atjaunojamajiem energoresursiem iegūtas enerģijas jomā.
Tā atvieglo arī iedzīvotāju līdzdalību enerģētikas pārkārtošanā un turklāt piedāvā iespēju izmantot savu no atjaunojamajiem energoresursiem iegūto elektroenerģiju un dibināt atjaunojamās enerģijas kopienas.
Turklāt direktīvā tiek noteikti konkrēti mērķi palielināt no atjaunojamajiem energoresursiem iegūtās enerģijas daļu siltuma un aukstuma sektorā, kā arī transporta sektorā līdz 2030. gadam, sektoros, kur atjaunojamie energoresursi ienāk lēnāk, nekā elektroenerģijas sektorā.
Ar direktīvu tiek stiprināti arī kritēriji bioenerģijas ilgtspējas nodrošināšanai.
2021. gada 23. jūlijā Komisija esot nosūtījusi oficiāla paziņojuma vēstuli Bulgārijas Republikai, kurā tai tika atgādināts, ka termiņš direktīvas transponēšanai ir beidzies un ka Komisijai vēl joprojām neesot paziņoti pilnīgas transponēšanas pasākumi.
2021. gada 2. decembrī Komisija nosūtīja Bulgārijas Republikai motivētu atzinumu atbilstoši Līguma par Eiropas Savienības darbību 258. pantam.
Tomēr vēl joprojām nav nedz veikti transponēšanas pasākumi, nedz arī katrā ziņā paziņots par tiem Komisijai.
(1)
OV 2018, L 328, 82. lpp.